b'\n_START_ARTICLE_\nYukons flagg\n_START_PARAGRAPH_\nYukons flagg er delt i tre felter i fargene gr\xc3\xb8nt, hvitt og bl\xc3\xa5tt og har territoriets v\xc3\xa5pen i midtfeltet. Fargene symboliserer Yukon med den gr\xc3\xb8nne taigaskogen, den hvite sn\xc3\xb8en og det bl\xc3\xa5 elvene og innsj\xc3\xb8ene. V\xc3\xa5penet i midten viser symboler for territoriets natur, ressurser og historie. \xc3\x98verst i v\xc3\xa5penet vises merket for England: Et r\xc3\xb8dt kors p\xc3\xa5 hvitt felt, et s\xc3\xa5kalt Georgskors. Korset har i midten en bl\xc3\xa5 skive med et heraldisk m\xc3\xb8nster for pelsverk. Dette skal til sammen vise til de f\xc3\xb8rste europeiske utforskerne av Yukon og til pelsjakten som dro dem dit. Det hvite b\xc3\xb8lgem\xc3\xb8nsteret i den bl\xc3\xa5 hoveddelen av skjoldet representerer Yukon. De r\xc3\xb8de trekantformene representerer fjellene og de gule skivene gull og andre mineralressurser. P\xc3\xa5 toppen av skjoldet troner en malamute-hund. Skjoldet er flankert av to korslagte grener av blomsten geiterams (eng. fireweed, vit. epilobium angustifolium). Denne er territoriets offisielle blomstersymbol._NEWLINE_Flagget ble vedtatt 1. desember 1967. Det er resultatet av en offentlig konkurranse, som ble vunnet av Lynn Lambert.'